PickUpCat-saken

PickUpCat var et norsk selskap stiftet i 1996 med formål å markedsføre et modulbasert skipskonsept utviklet av Dag O. Aavitsland, som også var selskapets direktør. Skipskonseptet innebar at skip skulle bygges i to moduler slik at motormodulen og fraktemodulen kunne skilles fra hverandre.«Ville selge egne aksjer» Dagens Næringsliv 23.4.1999, side 6. I 1998 sendte selskapet aksjonærene villedende informasjon om at en avtale som ville gi betydelige lisensinntekter var inngått. Økokrim tok ut bedrageritiltale"Pickupcat-gründer forsvunnet" Dagens Næringsliv 20.03.2003 , og i 2005 ble Aavitsland dømt til syv måneders fengsel for å ha villedet aksjonærene.

Økonomiske vanskeligheter og feilinformering

I september 1998 sendte selskapets direktør aksjonærene villedende informasjon som indikerte at selskapet hadde signert en kontrakt som ville medføre betydelige lisensinntekster. Informasjonen anga at seks motormoduler og atten lastemoduler for kjemikalietankere skulle bygges, og at dette innen utgangen av året ville medføre betydelige inntekter. Det ble oppgitt at selskapets kontraktpartner var engelske Venture Management Group Ltd. I løpet av de neste to dagene økte verdien av Pickupcat-aksjene med femti prosent."Pickupcat-sjef tiltalt", Dagens Næringsliv, 09.03.2002, s. 17. På det meste ble aksjen verdsatt til 130 kroner , som ga selskapet en samlet verdi på 600 millioner kroner."JJ Ugland drops its Pickupcat holding", Trond Lillestolen, i Weekly, Trade Winds, 16.10.1998

I oktober 1998 solgte JJ Ugland seg ut av Pickupcat, og rederiets leder Øivind O. Larsen trakk seg fra Pickupcats styre. Også rederiet Leif Höegh & Co solgte sine aksjer i Pickupcat det året."Pickupcat talks tankers", Trond Lillestolen, i Weekly, TradeWinds, 23.04.1999

Flere ganger mellom desember 1998 og april 1999 informerte selskapets direktør aksjonærene om at det var inngått avtale mellom Pickupcat og Gerrards Rederi i Kristiansand om en emisjon som skulle sikre Pickupcat sårt tiltrengt egenkapital. Fortsatt i Pickupcats årsoppgave for 1998, datert 22. mars 1999, ble det fastholdt at avtale var inngått med Gerrards rederi. Pickupcats negative egenkapital ble forklart som et resultat av at Gerrards Rederi ennå ikke hadde innfridd sin del av avtalen  mens realiteten var at det aldri var blitt undertegnet noen kontrakt.

Dagens Næringsliv meldte i april 1999 at et advokatnotat som advokat Ronny Mulstad hadde skrevet for Pickupcat i januar samme år tydet på at det på det tidspunktet hadde foreligget planer om å selge aksjer til en kunstig høy pris. I de skattemessige beregningene var en kurs på 125 kroner lagt til grunn. Dette gjenspeilte ifølge Dagens Næringsliv ikke aksjenes verdi på tidspunktet da notatet ble skrevet. I april 1999 var Pickupcataksjens markedsverdi 20 kroner."Johnsen risikerer erstatningssøksmål", Dagens Næringsliv  23.04.1999, s.6

Etterforskning og rettssak

Etter at Finanstilsynet anmeldte Pickupcat til Økokrim , igangsatte Økokrim i mars 1999 etterforskning av direktør Aavitsland og tidligere styreleder Arve Johnsen,. Etterforskningen førte til at Aavitsland ble tiltalt for bedrageri. På grunn av etterforskningen gikk Aavitsland i april samme år av som direktør.

Tiltalen mot Aavitsland var todelt: I tillegg til tiltale for å ha ha feilinformert om kontraktinngåelse med Venture Management Group Ltd., ble det også tatt ut tiltale for feilinformasjon med hensyn til forhandlingene mellom Pickupcat og Gerrards Rederi.

Praktiske problemer med å sikre bevis i England forsinket etterforskningen noe. Det samme gjorde det faktum at den tiltalte var forsvunnet fra landet, slik at tiltalen ikke kunne forkynnes. Først i 2005 ble Aavitsland utlevert fra Frankrike til Norge."Ex-direktør utlevert fra Frankrike", Nettavisen, 17.08.2005

Pickupcats grunnlegger og tidligere direktør ble i 2005 dømt til syv måneders fengsel for å ha villedet selskapets aksjonærer."Dømt for å villede aksjonærer", Dagens Næringsliv, 20.12.2005 Saken mot tidligere styreformann Arve Johnsen ble henlagt. Han hadde ikke hatt kjennskap til at kontraktene ikke var inngått."Tidligere styreleder Arve Johnsen ble ikke informert 2005-12-14", Sytreinformasjon AS.

 Referanser 

Kategori:Båt- og skipsbygging
Kategori:Økonomisk kriminalitet
Kategori:Transportdesign